**Γ. Η ΠΑΡΑΓΡΑΦΟΣ**

**Γ.1 Θεωρητικό μέρος**

«Η παράγραφος αποτελεί **νοηματική ενότητα**, δηλαδή ένα ενιαίο πληροφοριακό σύνολο, γιατί αναπτύσσεται μέσα σε αυτή μία και μόνη ιδέα, άποψη ή πλευρά του θέματος του κειμένου.

• Έχει εξωτερικό γνώρισμα την **αλλαγή αράδας**.

• Με την παράγραφο εκφράζουμε ένα κύριο νόημα, που μπορεί να δηλωθεί με έναν **πλαγιότιτλο**. O πλαγιότιτλος διευκολύνει τον αναγνώστη στην αρχική κατανόηση του κειμένου, καθώς και στην τελική ανακεφαλαίωσή του.

Ακόμη, είναι σημαντικό να επισημάνουμε στους μαθητές ότι:

**α.** Η παράγραφος σχηματίζεται από **προτάσεις**, που συνδέονται νοηματικά.

**β.** Η πρόταση είναι η **μικρότερη μονάδα** της παραγράφου.

**γ.** Κάθε πρόταση δίνει ορισμένες **πληροφορίες**.

**δ.** Κάθε κύρια πρόταση δίνει μία **βασική πληροφορία**.

**ε.** Κάθε παράγραφος έχει **μία** ή **περισσότερες** βασικές πληροφορίες.

**στ.** Η βασική πληροφορία μπορεί:

– **να συμπληρώνεται** με εξειδικεύσεις (προσδιορισμούς), που γίνονται είτε στο ρηματικό είτε στο ονοματικό μέρος της πρότασης·

– **να επεκτείνεται** με νέες βασικές πληροφορίες, που συνδέονται νοηματικά με την προηγούμενη, εκφράζοντας κρίσεις, συναισθήματα, επιθυμίες κ.λπ.

**ζ.** Oι βασικές πληροφορίες **συνθέτουν το κύριο νόημα** της παραγράφου.

**η.** Oι υπόλοιπες πληροφορίες **αποσαφηνίζουν κι εμπλουτίζουν επικοινωνιακά** το κύριο νόημα της παραγράφου».

Γ. Μπαμπινιώτης και Ι. Ν. Παρασκευόπουλος, Κείμενο-επικοινωνία, εκδ. Ελληνικά Γράμματα, 2000